Jody Scheckter se 21-jarige dogter dood | Maroela Media
Ila Scheckter. Foto: Instagram
Die voormalige Suid-Afrikaanse Formule Een-kampioen Jody Scheckter (69) se 21-jarige dogter is vermoedelik aan 'n oordosis dwelms dood.
Scheckter en sy vrou, Clare, het in 'n verklaring gesê Ila is Donderdagaand in haar slaap dood nadat sy vermoedelik per ongeluk 'n oordosis dwelms ingekry het. Sy sou volgens haar ouers die volgende oggend met behandeling vir haar verslawing begin het.
Die gesin woon op hul plaas naby Hampshire in Engeland.
"Ila is te gou uit ons lewens geneem en die pyn wat ons familie voel, is ondraaglik." Die familie sal later 'n private begrafnis hou gevolg deur 'n roudiens.
Ila het twee jaar gelede 'n operasie en behandeling vir 'n breingewas ondergaan. "Sy het die afgelope paar maande epilepsie ontwikkel wat tot gevolg gehad het dat sy 'n ernstige angstigheid en vrees ontwikkel het vir stuipe.
Jody Scheckter. Foto: Instagram
"Sy het haar stryd teen verslawing verloor deur die vrees en gevoelens wat haar oorweldig het, te probeer verdoof."
Ila het verlede maand nog by haar ouers, vier broers en jonger suster in Monza, Italië, aangesluit vir die 40ste herdenking van haar pa se Formule Een-oorwinning in 1979.
"Dit was die laaste keer dat die hele familie bymekaar was en ons het die mylpaal saam gevier," het die familie gesê.
Ila het onlangs by die Universiteit van Westminster geregistreer om sielkunde te studeer "aangesien sy ander wou help met hulle geestegesondheid".
Scheckter het van 1972 tot 1980 aan Formule Een deelgeneem en is die enigste wêreldkampioen wat Suid-Afrika nog kon oplewer.